Document ID: 32002R0349

Kommissionens forordning (EF) nr. 349/2002
af 25. februar 2002
om ændring af forordning (EF) nr. 896/2001 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til EF
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 404/93 af 13. februar 1993 om den fælles markedsordning for bananer(1), senest ændret ved forordning (EF) nr. 2587/2001(2), særlig artikel 20, og
ud fra følgende betragtninger:
(1) Ved Kommissionens forordning (EF) nr. 896/2001(3), senest ændret ved forordning (EF) nr. 2351/2001(4), blev der med virkning fra den 1. juli 2001 fastsat gennemførelsesbestemmelser til forordning (EØF) nr. 404/73 for forvaltningen af de importtoldkontingenter, der er fastsat i artikel 18, stk. 1, i sidstnævnte forordning.
(2) Artikel 18, stk. 1, i forordning (EØF) nr. 404/93, som ændret ved forordning (EF) nr. 2587/2001, ændrede importtoldkontingenterne med virkning fra den 1. januar 2002. C-toldkontingentet blev således nedsat med 100000 tons, og adgangen til kontingentet blev forbeholdt produkter med oprindelse i AVS-landene. Som følge af disse ændringer bør der tages hensyn til, at afsætningsstrukturerne for produkter med oprindelse i AVS-landene er kendetegnet ved en større integrering af de forskellige transaktioner, som især gennemføres af de traditionelle importører, der er defineret i artikel 3, nr. 1, i forordning (EF) nr. 896/2001. For at sikre den fortsatte indførsel og tildele ikke-traditionelle importører en del af C-kontingentet, så de kan gennemføre deres importvirksomhed og dermed fremme en sund konkurrence, bør C-toldkontingentet fordeles mellem traditionelle og ikke-traditionelle importører, og artikel 2 i nævnte forordning bør ændres tilsvarende. Den nye fordeling svarer i højere grad til den importvirksomhed, som de to kategorier af importører faktisk har gennemført i de sidste tre år.
(3) De myndigheder i medlemsstaterne, som kan udstede importlicenser for bananer fra tredjelande, fremgår af bilaget til forordning (EF) nr. 896/2001. Bilaget bør ændres, da flere medlemsstater har fremsendt nye oplysninger.
(4) Bestemmelserne i denne forordning bør straks træde i kraft under hensyn til fristerne i forordning (EF) nr. 896/2001.
(5) Forvaltningskomitéen for Bananer har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
I forordning (EF) nr. 896/2001 foretages følgende ændringer:
1) Artikel 2 affattes således: "Artikel 2
1. De A- og B-toldkontingenter, der er fastsat i artikel 18, stk. 1, litra a) og b), i forordning (EØF) nr. 404/93, åbnes med:
a) 83 % til de traditionelle A/B-importører, jf. artikel 3, nr. 2, i denne forordning
b) 17 % til de ikke-traditionelle A/B-importører, jf. artikel 6 i denne forordning.
2. Det C-toldkontingent, der er fastsat i artikel 18, stk. 1, litra c), i forordning (EØF) nr. 404/93, åbnes med:
a) 89 % til de traditionelle C-importører, jf. artikel 3, nr. 3, i denne forordning
b) 11 % til de ikke-traditionelle C-importører, jf. artikel 6 i denne forordning."
2) Bilaget affattes som angivet i bilaget til nærværende forordning.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 25. februar 2002.

Labels: 3
17
15
6